На основу члана 20. Закона о комуналним делатностима („Службени гласник РС“, број 88/2011, 104/2016 и 95/2018) и члана 37. Статута Града Ниша („Службени лист Града Ниша“, број 88/2008, 143/2016 и 18/ 2019 ),

Скупштина Града Ниша на седници од године, донела је

ОДЛУКУ

О ПОСТУПАЊУ СА ПРИНУДНО УКЛОЊЕНИМ ВОЗИЛИМА, СТВАРИМА И ДРУГИМ ПРЕДМЕТИМА

I ОПШТЕ ОДРЕДБЕ

Члан 1.

Овом одлуком се ближе уређује поступање са принудно уклоњеним возилима, стварима и другим предметима (у даљем тексту: покретне ствари) са површина јавне намене, по налогу надлежног органа, као и услови и начин на који вршилац комуналне делатности може остварити право да принудно уклоњена возила, ствари и друге предмете прода, да би се намирили трошкови поступка, одношења, лежарине као и други трошкови.

Члан 2.

ЈКП „Паркинг-сервис“ - Ниш уклања возила са површина јавне намене и превози их на одговарајући простор, у складу са законом и одлукама Града Ниша.

ЈКП „Паркинг-сервис“ - Ниш прима и чува уклоњена возила из става 1. овог члана на простору за смештај и чување (у даљем тексту: складишни простор) и иста издаје власницима, у складу са законом и одлукама Града Ниша.

Члан 3.

ЈКП „Медиана“ Ниш уклања, одлаже и чува ствари и друге предмете на складишном простору и исте издаје власницима, у складу са законом и одлукама Града Ниша.

Члан 4.

Складишни простор на који се одлажу уклоњена возила од стране ЈКП „Паркинг-сервис“ - Ниш налази се на Булевару Св. цара Константина б.б или на другом уговореном месту, а ствари и други предмети са којима даље поступа ЈКП „Медиана“ Ниш налазе се у улици Ивана Милутиновића б.б.

Члан 5.

Пријем и евидентирање уклоњених покретних ствари односно уклоњених возила врше овлашћена лица у ЈКП „Паркинг-сервис“-Ниш и ЈКП „Медиана“ Ниш.

Члан 6.

ЈКП „Паркинг-сервис“-Ниш и ЈКП „Медиана“ Ниш (у даљем тексту: предузећа) не сносе одговорност за евентуална оштећења на ускладиштеним покретним стварима, односно возилима која су проузрокована вишом силом.

II ТРОШКОВИ ПОСТУПКА ОДНОШЕЊА ПОКРЕТНИХ СТВАРИ, ЛЕЖАРИНЕ И ДРУГИ ДОСПЕЛИ ТРОШКОВИ

Члан 7.

Трошкови поступка одношења покретних ствари, лежарине и други доспели трошкови обрачунавају се у складу са важећим ценовницима предузећа, на које сагласност даје Градско веће Града Ниша.

III ПОСТУПАЊЕ СА ПОКРЕТНИМ СТВАРИМА

Члан 8.

Предузећа у року од 15 дана од дана пријема покретних ствари, обавештавају власника покретних ствари о трошковима поступка одношења, лежарине и другим доспелим трошковима, као и да ће уклоњене покретне ствари чувати најдуже 120 дана од дана уклањања.

Уколико се власнику покретних ствари није могло доставити обавештење из става 1. овог члана, исто се за возила истиче на огласној табли ЈКП „Паркинг-сервис“ - Ниш, а за ствари и остале предмете на огласној табли ЈКП „Медиана“ Ниш.

По истеку осмог дана од дана истицања обавештења из става 1. овог члана на огласној табли предузећа, сматра се да је власник покретних ствари уредно обавештен.

Уколико је власник покретних ствари непознато лице, предузећа истичу обавештење из става 1. овог члана на огласнoj табли.

По истеку осмог дана од дана истицања обавештења из става 1. овог члана на огласној табли предузећа, сматра се да је непознато лице уредно обавештено.

Члан 9.

Власници покретних ствари дужни су да испуне услове за враћање покретних ствари и исте преузму у року од 120 (стодвадесет) календарских дана, рачунајући од дана уклањања покретних ствари.

Власници покретних ствари могу да изврше преузимање истих након што поступе по решењу надлежног органа  и плате трошкове поступка, одношења, лежарине и друге доспеле трошкове.

Уколико власници покретних ствари не испуне услове за враћање и не изврше преузимање у року из става 1. овог члана, предузећа стичу право да изврше продају истих у циљу намирења трошкова поступка, одношења, лежарине и других доспелих трошкова.

IV ПОСТУПАЊЕ СА ВОЗИЛИМА ПРИНУДНО УКЛОЊЕНИМ ОД СТРАНЕ ЈКП „ПАРКИНГ-СЕРВИС”-НИШ

Члан 10.

ЈКП „Паркинг-сервис“ - Ниш стиче право продаје возила која су уклоњена и чувана уколико њихови власници не испуне услове за враћање и не изврше преузимање истих у наведеном року, а у циљу намирења трошкова поступка, одношења, лежарине и других доспелих трошкова.

Директор Предузећа образује комисију од 3 (три) члана из реда запослених, коју чине председник комисије и 2 (два) члана.

Комисија је дужна да изврши попис и процену вредности уклоњених возила, о чему сачињава записник. Записником се констатује да је од момента уклањања возила протекло више од 120 дана, да је власник уредно обавештен о уклањању возила, да власник није преузео возило, те да су се стекли услови за продају конкретног возила. Записник  потписују председник и оба члана комисије.

По намирењу трошкова из става 1. овог члана, ЈКП „Паркинг-сервис“ – Ниш ће вишак средстава, уколико буду остварена, уплатити на рачун буџета Града Ниша.

Предузеће ће закључити уговор о предаји возила са понуђачем који је регистрован за сакупљање, транспорт, складиштење и третман опасног отпада у складу са законском регулативом у области управљања отпадом, а који је доставио најповољнију понуду. Јавни позив за достављање понуда за преузимање отпадних возила биће објављен на огласној табли и интернет страници предузећа, као и у једном дневном листу.

Члан 11.

Отпад који настане вршењем делатности одржавања хоризонталне, вертикалне и светлосне сигнализације и путне галантерије, ЈКП „Паркинг-сервис“ - Ниш ће третирати у складу са законом и подзаконским актима који регулишу ову област.

Сви евентуални расходи који настану приликом третирања отпада из става 1. овог члана падају на терет ЈКП „Паркинг-сервис“ - Ниш.

По намирењу расхода ЈКП „Паркинг-сервис“ - Ниш ће вишак средстава, уколико буду остварена, уплатити на рачун буџета Града Ниша.

V ПОСТУПАЊЕ СА СТВАРИМА И ДРУГИМ ПРЕДМЕТИМА УКЛОЊЕНИМ ОД СТРАНЕ ЈКП „МЕДИАНА“ НИШ

Члан 12.

ЈКП „Медиана“ Ниш стиче право продаје ствари и других предмета које је уклонила и чувала на свом складишном простору уколико власници покретних ствари не испуне услове за враћање и не изврше преузимање истих у наведеном року, а у циљу намирења трошкова поступка, одношења, лежарине и других доспелих трошкова.

Процену вредности покретних ствари које је уклонило ЈКП „Медиана“ Ниш, врши Комисија за попис и процену вредности покретних ствари (у даљем тексту: Комисија за процену вредности).

Градоначелник Града Ниша, на предлог Градске управе Града Ниша-организационе јединице надлежне за имовинско-правне послове и ЈКП „Медиана“ Ниш, доноси решење о именовању Комисије за процену вредности.

Чланови Комисије за процену вредности именују се из реда запослених у Градској управи Града Ниша-организационим јединицама надлежним за имовинско-правне и заједничке послове, као и из реда запослених у ЈКП „Медиана“ Ниш, на период од две (2) године.

Комисију за процену вредности чине председник, заменик председника и три (3) члана.

Комисију за процену вредности чине три (3) члана из реда запослених у Градској управи Града Ниша-организационим јединицама надлежним за имовинско-правне и заједничке послове, од којих је један заменик председника, као и два (2) члана из ЈКП „Медиана“ Ниш, од којих је један председник Комисије за процену вредности.

Члан 13.

Комисија за процену вредности врши процену вредности покретних ствари, по истеку рока од 120 (стодвадесет) календарских дана, од дана уклањања покретних ствари, у виђеном стању.

Комисија за процену вредности, о извршеној процени вредности покретних ствари, сачињава Записник.

У Записнику се наводе пописане покретне ствари са њиховом процењеном вредношћу, која представља утврђену почетну вредност покретних ствари.

Записник мора бити потписан од стране председника или заменика председника Комисије за процену вредности и најмање два члана Комисије за процену вредности.

Члан 14.

Предузеће приступа поступку продаје покретних ствари путем јавног надметања или непосредном погодбом.

Одлуку о продаји покретних ствари и образовању Комисије за спровођење поступка продаје покретних ствари (у даљем тексту: Комисија Предузећа), доноси директор Предузећа.

Комисија Предузећа има председника и два члана.

Члан 15.

Продаја путем јавног надметања спроводи се када је утврђена почетна вредност покретних ствари већа од трошкова одношења, лежарине и других зависних трошкова.

Уколико је утврђена почетна вредност покретних ствари нижа од трошкова одношења, лежарине и других зависних трошкова, продаја покретних ствари врши се путем непосредне погодбе.

Члан 16.

Продаја путем јавног надметања врши се објављивањем јавног огласа, у поступку који спроводи Комисија Предузећа.

Члан 17.

Јавно надметање ће се одржати и када му приступи само један учесник, под условом да прихвати утврђену почетну вредност покретних ствари.

Члан 18.

Јавни оглас објављује се на огласној табли Предузећа, као и у дневном листу. Јавни оглас садржи:

- податке о покретним стварима који се продају;

- утврђену почетну вредност покретних ствари;

- износ депозита у висини од 10% од утврђене почетне вредност покретних ствари, који полажу учесници јавног надметања;

- време и место где се могу прегледати покретне ствари које се продају;

- време и место одржавања јавног надметања;

- рок за подношење пријава;

- назнаку да се учеснику у поступку јавног надметања враћа депозит ако није победио на јавном надметању;

- рок за исплату цене и закључивање уговора;

- рок за преузимање покретних ствари, као и друге одредбе од значаја.

Члан 19.

Поступак јавног надметања спроводи Комисија Предузећа.

Комисија Предузећа води записник о јавном надметању, који потписују председник и чланови Комисије Предузећа.

Поступак отвара председник Комисије Предузећа, након што утврди да ли су испуњени услови из члана 17. одлуке.

Јавно надметање се спроводи тако што учесници јавног надметања на позив председника Комисије Предузећа дају своје понуде.

Учесник јавног надметања је дужан да јасно и гласно каже своју понуду.

Поступак јавног надметања је завршен када после трећег позива председника Комисије Предузећа, нико од учесника не поднесе понуду вишу од претходне.

Председник Комисије Предузећа објављује најбољу понуду и име учесника, на основу које Комисија Предузећа доноси одлуку.

На позив председника Комисије Предузећа, учесник који је дао најбољу понуду, потписује изјаву да је понудио највећу цену, са назнаком висине цене.

Након тога председник Комисије Предузећа објављује да је поступак јавног надметања завршен.

Одлука о додели покретних ствари, које су продате у поступку јавног надметања, објављује се на огласној табли Предузећа у року од 3 дана од дана завршетка поступка јавног надметања.

На одлуку, учесници у поступку јавног надметања имају право приговора у року од 3 дана од дана објављивања одлуке на огласној табли.

О приговору одлучује директор Предузећа, на предлог Комисије.

Одлука донета по приговору је коначна и објављује се на огласној табли Предузећа.

Члан 20.

Учесник који је дао најбољу понуду, дужан је да уплати износ наведен у одлуци Комисије Предузећа, у року од 8 (осам) дана, од дана када је одлука постала коначна. Ако не поступи у наведеном року, губи право на закључење уговора и повраћај уплаћеног депозита.

У случају одустанка учесника који је дао најбољу понуду, позива се други учесник, који је дао другу најбољу понуду.

Ако се не може извршити избор најповољније понуде, понавља се поступак.

Након уплате, учесник из става 1. односно става 2. овог члана и Предузеће потписују Уговор у року од 8 (осам) дана.

Члан 21.

Ако покретна ствар не буде продата на јавном надметању, Комисија Предузећа констатује да продаја није успела и доноси закључак да се продаја покретних ствари наставља путем непосредне погодбе, по цени која може бити нижа од утврђене почетне вредности покретних ствари.

Члан 22.

Комисија Предузећа доноси закључак о продаји покретних ствари путем непосредне погодбе када су трошкови одношења, лежарине и други доспели трошкови покретних ствари већи од утврђене почетне вредности покретних ствари.

Члан 23.

Уколико је постигнута вредност продатих покретних ствари већа од кумулативних трошкова поступка, одношења, лежарине и других доспелих трошкова, Предузеће има обавезу да вишак вредности уплати на рачун буџета Града Ниша.

VI ПРЕЛАЗНЕ И ЗАВРШНЕ ОДРЕДБЕ

Члан 24.

Даном ступања на снагу ове одлуке престаје да важи Одлука о поступању са принудно уклоњеним возилима, стварима и другим предметима („Службени лист Града Ниша“, број 57/2014).

Члан 25.

Ова одлука ступа на снагу осмог дана од дана објављивања у „Службеном листу Града Ниша“.

Број:

У Нишу,

СКУПШТИНА ГРАДА НИША

Председник

Мр Раде Рајковић